《丙午郊祀斋居夜雨独坐》
明代·吴宽

春城闭重门，夜馆耿孤烛。默坐方悄如，柝声递相续。

拥衾未成眠，伴我只僮仆。微雨恣飘扬，寒花结群玉。

员丘岁有事，大驾朝出宿。明当还法宫，天意亦可卜。

清道少浮尘，龙车为膏輹。郊南咫尺地，宿麦芽已绿。

愿言同发荣，皇恩被阴谷。

作者简介：（1435—1504）明苏州府长洲人，字原博，号匏庵。为诸生时，即有声望，遍读《左传》、《史记》、《汉书》及唐宋大家之文。成化八年会试、廷试皆第一，授修撰。侍孝宗东宫，进讲闲雅详明。孝宗即位，迁左庶子，预修《宪宗实录》，进少詹事兼侍读学士。丁忧后，入东阁，专典诰敕。进礼部尚书。卒谥文定。宽行履高洁，不为激矫，而自守以正。其诗深厚郁，自成一家。兼工书法。有《匏庵集》。